*Utorak na LFF-u donosi*

**Cjelodnevni dokumentarni program u Opatiji**

OPATIJA, 22.8. – Nakon sinoćnjeg otvorenja 14. festivala hrvatskog dokumentarnog filma Liburnia Film Festivala, utorak donosi cjelodnevni dokumentarni program. Druženja s dokumentaristima počinju već u podne uz kavu s autorima čiji su filmovi prikazani u konkurenciji prvog dana, potom se nastavljaju u Villi Antonio gdje u 17 sati možete pogledati film o Mani Gotovac *Ona, teatar* i razgovarati s filmskom ekipom, dok će u konkurenciji za nagrade na Ljetnoj pozornici Opatija biti prikazana dva srednjemetražna i pet kratkometražnih dokumentaraca.

Drugi dan LFF-a će započeti **Kavom s autorom**, ili bolje rečeno autorima, čiji su filmovi noć prije prikazani u konkurenciji za nagrade. Filmski kritičar i član žirija **Marko Njegić**, razgovarat će sa: Sanjom Šamanović o njenom intimnom kratkometražnom ostvarenju *Naslijeđe* čija je svjetska premijera noć prije otvorila LFF, Tomislavom Žajom o nagrađivanom filmu *Slobodni* koji se upravo vratio s Venice Film Weeka s nagradom za najbolji dokumentarni dugometražni film, Igorom Bezinovićem o suradnji s HRT-om u sklopu serijala *Probacije* za koji je pripremio svoj drugi kratkometražni dokumentarac *Kratki obiteljski film*, te Lanom Kosovac o njenom debitantskom dugometražnom filmu Pomutnje koji prati kaotičan nastanak istoimene predstave u režiji Branka Brezovca. Kava s autorom zakazana je točno u podne u Caffe baru Eugenian, a ulaz je slobodan.

Ulaz je slobodan i na popratni filmski program u Villi Antonio. U 17 sati tamo će festivalsku premijer imati film o prvoj intendantici u povijesti hrvatskog teatra, Mani Gotovac, ***Ona, teatar***. Osebujnu teatrologinju upoznajemo kroz priče suradnika, kazališnu arhivsku građu i prizore iz predstava “Pričaj mi o Gorkome” i “Nekoliko zamišljenih prizora”. O nastanku filma razgovarat će se s redateljicom Marinom Baničević i producentom Sašom Stanićem.

U konkurenciji na Ljetnoj pozornici Opatija

Na Ljetnoj pozornici Opatija, s početkom u 20:30, publika će u dva slota imati priliku pogledati sedam novih dokumentaraca hrvatskih autora. Među njima će se naći dva srednjemetražna – ***Dum spiro spero*** književnika i scenarista nekoliko serija i crtanih filmova Pere Kvesića koji koristeći kameru promišlja svakodnevicu i vlastito suočavanje s ozbiljnom bolešću, te ***Kandidat*** Tomislava Pulića i Roberta Tomića Zubera koji su prepoznali zajedničke točke prošlogodišnjih izbora za Vladu i izbora za predstavnika zagrebačkog nebodera u Ulici braće Domany.

Monika Rusak natječe se za jednu od sedam festivalskih nagrada s eksperimentalnim kratkometražnim filmom o prolaznosti života ***Zauvijek***. Na LFF ponovo dolaze Zorko Sirotić, koji u ***Kupusu na lešo*** prati svakodnevne rituale prijatelja oboljelog od karcinoma, i Elvis Lenić, s reminiscencijom događaja iz Drugog svjetskog rata u ***9. januaru***. Hrvatskim birokratskim sustavom bave se dva filma koji će zaključiti drugi dan LFF-a. Tin Bačun u ***Administrativnoj pogrešci*** prikazuje bol vlastite obitelji za u ratu stradalim pukovnikom Nenadom Babićem koju svake godine isprovocira sustav, a Maja Bošković i Renata Lučić u ***Čestici 81/5*** prikazuju borbu Renatine bake Eve za obnovu kuće stradale u poplavama prije nekoliko godina.

Petodnevna festivalska ulaznica može se kupiti za 30, a dnevna za 15 kuna. Ulaz na sva popratna događanja (u Caffe baru Eugenian i Villi Antonio) je slobodan.

14. Liburnia Film Festival organizira Udruga Liburnia Film Festival, suorganizatori su Restart i Udruga Delta, a partner Festival Opatija. Prijatelji festivala su Filmaktiv, Institut dokumentarnog filma iz Praga i Balkan Documentary Center. Program se izvodi uz podršku Hrvatskog audiovizualnog centra, Društva hrvatskih filmskih redatelja, Grada Opatije, Primorsko-goranske županije, Turističke zajednice grada Opatije, brojnih prijatelja festivala te, naravno, vjerne festivalske publike.

**Traileri:**

**Administrativna pogreška** [**https://vimeo.com/155496017**](https://vimeo.com/155496017)

**Kandidat** [**https://vimeo.com/154788382**](https://vimeo.com/154788382)

**Zauvijek** [**https://vimeo.com/147632954**](https://vimeo.com/147632954)